**Απαλλακτική Εργασία στο Μάθημα Διδακτική των Κοινωνικών Επιστημών (ΠΠΔΕ Αποφοίτων): Δημιουργία Σχεδίου Μαθήματος και Σχεδιασμός Project**

**(Χειμερινό Εξάμηνο 2022-2023)**

Η εξέταση στο μάθημα Διδακτική Κοινωνικών Επιστημών θα πραγματοποιηθεί με την εκπόνηση και κατάθεση απαλλακτικής εργασίας.Η εργασία περιλαμβάνει : 1) το σχεδιασμό ή/και την πραγματοποίηση ενός project  και 2) τη δημιουργία ενός σχεδίου μαθήματος.  Στη συνέχεια περιγράφονται τα θέματα των εργασιών, η δομή τους και το υλικό που οι φοιτητές/τριες πρέπει να υποβάλουν.Ειδικότερα η  εξέταση στο  μάθημα, δηλαδή η απαλλακτική εργασία περιλαμβάνει :

***Ι.Τη δημιουργία ενός σχεδίου μαθήματος μιας ωριαίας διδασκαλίας***.Το σχέδιο μαθήματος πρέπει να στηρίζεται σε μια  διδακτική ενότητα, ενός εκ των μαθημάτων Κοινωνικών επιστημών που διδάσκονται στη Δευτεροβάθμια εκπαίδευση.Οι φοιτητές/τριες επιλέγουν μια ενότητα από ένα σχολικό εγχειρίδιο ενός μαθήματος Κοινωνικών Επιστημών, και δημιουργούν ένα σχέδιο μαθήματος.

Μια ενδεικτική δομή ενός σχεδίου μαθήματος υπάρχει  ***στο βιβλίο του καθηγητή του μαθήματος της κοινωνιολογίας, το οποίο έχει αναρτηθεί στα έγγραφα του μαθήματος στο eclass, στη σελίδα 12 και εξής υπάρχει ένα ενδεικτικό σχέδιο μαθήματος***.

***Συνολική έκταση του σχεδίου μαθήματος : 700-1000 λέξεις***

***ΙΙ.Το Σχεδιασμό ή/και την πραγματοποίηση ενός προτζεκτ και την  Παραγωγή συνοδευτικού δημιουργικού υλικού*** (οπτικο-ακουστικό υλικό, εκδήλωση – έκθεση εικαστικών- παράσταση, παραμύθια, παιχνίδια, δημιουργικές δραστηριότητες).Οι φοιτητές καταθέτουν είτε ένα πρότζεκτ που έχουν πραγματοποιήσει στο πλαίσιο του μαθήματος( δηλαδή την περιγραφή του κτλ με βάση τις πιο κάτω προδιαγραφές) είτε την περιγραφή ενός σχεδίου προτζεκτ για υλοποίηση και το υλικό που θα χρησιμοποιούσαν. Οι προδιαγραφές είναι ίδιες και για τις δύο περιπτώσεις και περιγράφονται στη συνέχεια.Στην περίπτωση που οι φοιτητές έχουν πραγματοποιήσει το προτζεκτ και έχουν και επιπλέον υλικό από τη διαδικασία της υλοποίησης του, μπορούν να το συμπεριλάβουν και αυτό στην εργασία τους.

**Το project θα πρέπει να αφορά μία από τις κάτωθι θεματικές:**

1. Κοινωνικός αποκλεισμός και ένταξη ετεροτήτων
2. Ενδυνάμωση των μαθητών εστιασμένη στη διαμεσολάβηση και την ειρηνική επίλυση συγκρουσεων, την πρόληψη του σχολικού εκφοβισμού
3. Ενίσχυση της συναισθηματικής νοημοσύνης, της αλληλοκατανόησης, της ενσυναίσθησης
4. Πρόληψη της έμφυλης βίας και της σεξουαλικής παρενόχλησης -«Μηδενική ανοχή»
5. Προώθηση των Δικαιωμάτων του παιδιού και Ευαισθητοποίηση για το ρατσισμό και την ξενοφοβία

***Η εργασία-project πρέπει να  περιλαμβάνει :***

1.Σύντομη βιβλιογραφική ανασκόπηση για το θέμα

2.Σχεδιασμό ή /και πραγματοποίηση ομαδικών παρεμβάσεων και δράσεων στην κοινότητα του σχολείου και την ομάδα τάξη στο πλαίσιο του προτζεκτ

3.Την παραγωγή, έκθεση δημιουργικού υλικού ( το υλικό συμπεριλαμβάνεται στην στην απαλλακτική εργασία)

**Συνολική έκταση του project : τουλάχιστον 2500 λέξεις.Το δημιουργικό υλικό είναι επιπλέον του αριθμού των λέξεων.**

**Η απαλλακτική εργασία είναι ατομική.**Το σχέδιο μαθήματος και το προτζεκτ πρέπει να γίνουν και να υποβληθούν ***ατομικά από κάθε φοιτητή.***

Το Σχέδιο μαθήματος και το πρότζεκτ υποβάλλονται σε ***ένα ενιαίο αρχείο στο  email του διδάσκοντος: ntsergas@sw.duth.gr***

***Η ημερομηνία και οι ώρες υποβολής*** της απαλλακτικής εργασίας ***είναι αποκλειστικά οι αναγραφόμενες στο πρόγραμμα*** της εξεταστικής περιόδου του τμήματος.

Ο διδάσκων